Der gik få timer fra jeg havde sendt mailen til Viking83’s gamle The_Donald-mail, til jeg modtog svar.

Mailen var skrevet på flydende dansk, og Viking83 afviste, at det var ham, jeg havde været i kontakt med via Discord.

Ordlyden af mailen kan jeg ikke gengive, for Viking83 ville ikke citeres. Faktisk bad han mig om, at jeg ikke engang nævnte, at jeg havde været i kontakt med ham. Det første ønske havde jeg ingen problemer med at efterkomme, det andet, skrev jeg til ham, valgte vi at se bort fra. En anonym person på nettet, der målrettet har påvirket den offentlige samtale, kan ikke frasige sig al opmærksomhed.

Jeg sad målløs tilbage efter at have læst hans mail. Jeg vidste med sikkerhed, at det var dén Viking83, der huserede på Reddit under præsidentvalget, jeg havde fat i her. Så hvem i alverden var den Viking83, jeg havde kommunikeret med tidligere?

Optimistisk sendte jeg mine 22 spørgsmål til – den rigtige – Viking83, som jeg lige havde fået en mail fra. Han svarede tilbage, at han ikke ønskede at kommentere noget. Heller ikke kritikken af hans metoder fra andre Reddit-brugere.

Til den anden Viking83 – ham, jeg havde været i kontakt med via Discord – skrev jeg det her til:

“Ok., jeg ved, du ikke er den ægte Viking83. Må jeg spørge, hvem du så er?”

Nogle dage senere fik jeg svar tilbage.

“I’m Viking83,” stod der. Intet andet.

Jeg opgav håbet om at fange nogen fjordrejer i ruserne denne sommer. Fra spisebordet i sommerhuset skrev jeg til Velostodon – ham, der i sin tid havde givet mig brugernavnet på den Viking83, der nu viste sig at være falsk. Havde Velostodon hele tiden vidst, at det var en troll, han havde sat mig i kontakt med? Var han med på joken som en hævn over, at Viking83 havde skubbet ham af pinden i The_Donald?

Han svarede tilbage, at han aldrig selv havde skrevet med Viking83 på Discord. Brugernavnet, han gav mig, var et, nogle i ‘Centipede Central’ havde givet ham.

“Beklager,“ skrev han, “at du har spildt din tid.”

Jeg skrev også til flere af de andre brugere af Reddit og Discord, som jeg tidligere havde været i kontakt med. Kunne nogen hjælpe mig med at løse gåden: Hvem var den Viking83, jeg havde været i kontakt med? Et større opklaringsarbejde begyndte.

Med hjælp fra et par brugere, der tilsyneladende – og helt rørende – ønskede at råde bod på, at nogen af deres folk havde fuppet mig og spredt et falsk narrativ om ikke bare Viking83, men hele The_Donald.

Efter nogle dages arbejde fandt jeg ud af det her:

Trolden havde udgivet sig for at være Viking83, længe før jeg kontaktede Velostodon for at bede om hans hjælp. Han, trolden, var angiveligt så velforberedt på at få henvendelser fra folk, der ønskede kontakt til Viking83, at han havde klippet lydbidder sammen af den ægte Viking83’s stemme, hvis nogen skulle forsøgte at ringe ham op (moderatorer taler ofte sammen over Discord, så lydoptagelserne kom formentlig herfra). Jeg fandt også ud af, at trolden angiveligt var brite.

Jeg skrev til ham, hvilke oplysninger om ham jeg havde fundet frem til. En uge senere fik jeg et svar tilbage, der fik mig til at tabe skuffen. Igen.